Pilapiirros vuodelta 1882, jossa korostetaan sitä, että nimenomaan kiinalaisilla ei ole asiaa "Vapauden kultaisen portin" toiselle puolelle
**Chinese Exclusion Act** (suom. *"kiinalaisten poissulkulaki"*) on vuosina 1882–1943 voimassa ollut liittovaltion tasoinen laki, jonka nojalla Yhdysvallat kielsi kiinalaisten saapumisen Yhdysvaltoihin. Kyseessä oli ensimmäinen ja toistaiseksi ainoa kerta, kun Yhdysvallat esti maahantulon joltain tietyltä ryhmältä nimenomaan kansalaisuuden perusteella.

Tausta
------

Kiinalaisia alkoi saapua Yhdysvaltoihin suurissa määrin 1850-luvulta lähtien. Syitä Kiinasta lähtöön olivat maan poliittinen epävakaisuus ja nälänhätä. Yhdysvaltoihin näitä veti parempi palkkataso. Erityisesti kaivokset ja rautatiehankkeet palkkasivat kiinalaisia, koska näiden katsottiin olevan halpaa työvoimaa sellaiseen työhön, johon ei tarvittu mitään erityistaitoja. Kiinalaiset joutuivat usein maksamaan Yhdysvalloissa jo oleskeleville kiinalaisille kauppialle matkalippunsa sponsoroimisesta ja lisäksi heidän oletettiin lähettävän rahaa Kiinaan jääneille perheenjäsenilleen. Tästä syystä Yhdysvaltoihin saapuneet kiinalaiset tarttuivat usein mihin tahansa työtarjoukseen. Kiinalaiset viittasivat Yhdysvaltoihin kantoninkielisellä ilmauksella "kultavuori" (kiin.: 金山; Jyutping: *Gam1 saan1*). Vuonna 1860 pelkästään Kaliforniassa asuvien kiinalaisten määrä oli yli 370 000.

Kun kiinalaisia alkoi saapua yhä enenevissä määrin, amerikkalaiset työntekijät alkoivat pelkäämään, että nämä veisivät työpaikat valkoisilta ja alkoivat vihaaman näitä. Myös kiinalaisten eriävä kulttuuri vaikutti asiaan. Tämä korustui myös sitä kautta, että kiinalaisilla oli tapana asua samoissa naapurustoissa toisten kiinalaisten kanssa. Näistä kehittyivät myöhemmin Yhdysvaltain chinatownin, joihin ulkopuoliset suhtautuivat vihamielisesti kuvitellen, että niissä levisivät pahat tavat kuten prostituutio, oopiumin käyttö ja uhkapelaaminen.

Kiinalaisvastaisuuden kasvaessa kiinalaisyhteisöjen johtajat pyrkivät vetoamaan esim. isojen kaupunkien hallintoon muistuttamalla, miten ratkaisevassa asemassa Kiinasta tulleet työntekijät olivat olleet mm. rautateiden rakentamisessa.

Lain voimaantulo ja seuraukset
------------------------------

Presidentti Chester Arthur allekirjoitti poissulkulain toukokuussa 1882. Uuden lain rikkomisesta rangaistiin sakoilla ja karkoituksella. Laki ei koskenut sellaisia kiinalaisia, jotka olivat Qing-dynastian viranomaisia, opiskelijoita, uskonnollisia johtajia tai kauppiaita. Poikkeustapauksiin kuuluvien piti hankkia erillinen maahanpääsylupa maahanmuuttoviranomaisilta, mikä osoittautui erityisen hankalaksi vuoden 1882 jälkeen.

Aluksi lain piti olla voimassa vain 10 vuotta, mutta sen voimassaoloa pidennettiin toiset 10 vuotta vuonna 1892. Vuonna 1902 poissulkulain voimassaoloa jatkettiin toistaiseksi. Lisäksi maassa oleskelevia kiinalaisia vaadittiin hakemaan oleskelulupa, jonka puuttuessa nämä voitaisiin karkottaa maasta.

Lain voimaantulon myötä kaikki jo maassa oleskelevat kiinalaiset julistettiin ikuisiksi ulkomaalaisiksi (engl. *permanent alien*), minkä nojalla nämä menettivät mm. oikeuden ostaa maata, toimimasta todistajana oikeudessa ja hakea Yhdysvaltain kansalaisuutta.

Kun kiinalaistaustainen San Franciscossa syntynyt Wong Kim Ark ei päässyt palaamaan Kiinan matkaltaan takaisin Yhdysvaltoihin poissulkulain nojalla, hän haastoi liittovaltion oikeuteen. Tapaus eteni aina korkeimpaan oikeuteen asti, joka antoi päätöksensä vuonna 1898. Päätöksen mukaan Yhdysvallat ei voi rajoittaa perustuslain 14. lisäyksen turvaamaa ius soli -oikeutta Yhdysvaltain kansalaisuuteen, koska Wongin vanhemmat eivät olleet Qing-dynastian diplomaatteja.

Lain kumoaminen
---------------

Yhdysvaltojen ja Kiinan tasavallan liittouduttua vuonna 1943 poissulkulaki päätettiin kumota. Tämän jälkeen Yhdysvalloissa asetettiin 105 vuosittainen kiintiö kiinalaisille maahanmuuttajille. Ulkomailla syntyneet kiinalaiset saivat lain kumoamisen myötä myös mahdollisuuden hakea Yhdysvaltain kansalaisuutta.

Vuonna 2012 Yhdysvaltojen edustajainhuone pyysi virallisesti anteeksi julkilausumassaan poissulkulain säätämistä.

Lähteet
-------

1. 1 2  Gold Mountain and Beyond: A History of Chinatowns in the United States *National Trust for Historic Preservation*.  31.1.2022. Viitattu 7.11.2023. (englanniksi)
2. 1 2  Shoichet, Catherine: On this day 141 years ago, a new law began reshaping America. More than a century later, Congress apologized for it *CNN*.  6.5.2023. Viitattu 7.11.2023. (englanniksi)
3. ↑  The Chinese Exclusion Act *NBC News Learn*.  1.5.2020. Viitattu 7.11.2023. (englanniksi)
4. 1 2  Chinese Immigration and the Chinese Exclusion Acts *Office of the Historian*.  2023. Viitattu 7.11.2023. (englanniksi)
5. 1 2 3  The Chinese Exclusion Act *Bill of Rights Institute*. Viitattu 7.11.2023. (englanniksi)
6. 1 2 3  Chinese Exclusion Act (1882) *National Archives*.  8.9.2021. Viitattu 7.11.2023. (englanniksi)
7. 1 2  Chinese Exclusion Act | Definition, History, & Facts *Encyclopædia Britannica*.  16.10.2023. Viitattu 7.11.2023. (englanniksi)
8. ↑  The surprising reason behind Chinatown's aesthetic *Vox*.  10.5.2021. Viitattu 7.11.2023. (englanniksi)
9. ↑  United States v. Wong Kim Ark *National Constitution Center*.  2023. Viitattu 7.11.2023. (englanniksi)
10. ↑  In rare apology, House regrets exclusionary laws targeting Chinese *CNN*.  19.6.2012. Viitattu 7.11.2023. (englanniksi)